Dominica (pia Dominika) ni nchi ya kisiwani katika Bahari ya Karibi. Haitakiwi kuchanganywa na Jamhuri ya Dominika ambayo ni nchi nyingine katika Karibi. Nchi ni mwanachama wa Jumuiya ya Madola, lakini ni jamhuri. Jina limetokana na lugha ya Kilatini na linamaanisha „Jumapili“ kwa sababu Kristoforo Kolumbus alifika huko mara ya kwanza siku ya Jumapili tarehe 3 Novemba 1493. Kisiwa kina urefu wa km 46.4 na upana wa km 25.6; eneo lake ni km² 746. Mlima mkubwa ni volkeno ya Morne Diablotins yenye kima cha m 1,447 juu ya UB. Kuna misitu mingi na maeneo ya kuhifadhiwa. Dominica ilikuwa kati ya visiwa vya mwisho katika Karibi vilivyotekwa na Wazungu kutokana na utetezi mkali wa wenyeji Waindio. Ni pia mahali pa mwisho ambako bado wako Wakaribi (3,000) waliopotea penginepo kwenye visiwa vya Karibi. Tabia ya kisiwa kuwa na milima mingi ilifanya isionekane ni mahali pazuri pa kilimo ya mashamba makubwa. Hivyo mataifa yaliyounda makoloni kwa muda mrefu hayakuvutwa kulipa gharama za kupeleka wanajeshi wengi kisiwani waliohitajika kukandamiza Waindio. Hispania iliacha majaribio ya kuteka kisiwa katika karne ya 16. Uingereza ilijaribu kuunda utawala wake juu ya kisiwa mwaka 1627 ikaacha. Mwaka 1635 Ufaransa ilipeleka bendera yake Dominica lakini ikaacha pia.